Préstanos anunciar que les «XLI Xornaes Internacionales d’Estudiu» van tener llugar n’Uviéu los díes 7, 8 y 9 del mes de payares d’esti añu 2023. Nesi sen, queremos tamién informar de que yá ta abiertu’l plazu pa unviar propuestes de comunicaciones. Pa poder presentar una propuesta ha remitinos, a , el títulu de la mesma xunto a un resume, de 200 a 300 pallabres, onde se conseñen los oxetivos, el desarrollu y unes referencies bibliográfiques. El día 26 d’abril de 2023 ta previsto zarrar la receición de propuestes y, enantes del mes de xunu, anunciar les comunicaciones aceutaes y el so allugamientu dientro del programa.
#000002
Avance de resultaos del estudiu «Conocimientu del asturianu nos ámbitos urbanos»
#000003
Esta ye la octava encuesta sociollingüística que’l nuesu equipu fai en rellación coles llingües vernácules d’Asturies dende la primera en 1990, con oxetivos específicos y ámbitos territoriales diversos, pero siempre de calter muestral, con una estratexa comparativa y un predominiu de los componentes de siguimientu y evaluación cuantitativos. Nestos 33 años fiximos referencia a la socioloxía, tanto del eonaviegu como de la llingua asturiana nos sos respeutivos ámbitos territoriales, al consumu de la producción editorial, a la destreza y usos llingüísticos, a les actitúes y demandes con rellación a la llingua vernácula respeutiva, a la evaluación de les polítiques llingüístiques o al siguimientu del procesu de normalización, ente otros.
#000004
L’estudiu que presentamos de manera resumida, tien l’oxetivu específicu de probar la vitalidá llingüística de la llingua vernácula cola aplicación d’un cuestionariu, estrictamente llingüísticu, nel que se traten fenómenos fónicos, léxicos, morfolóxicos y sintáuticos. Ye un enfoque que yá s’aplicare na Ia Encuesta Sociolingüística de 1991, y, polo tanto, l’estudiu actual déxanos evaluar la evolución de la destreza llingüística n’asturianu de la nuesa población, llueu de tres décades.
#000005
Pa cabu, si tenemos en cuenta que les nueses llingües vernácules, sobre manera nes sos variedaes llocales, tán non solo venceyaes, sinón tamién llendaes a los ámbitos rurales o suburbanos y periféricos, nesti estudiu facemos una circunscripción al ámbitu metropolitanu de les tres grandes ciudaes del país: Uviéu, Xixón y Avilés. Tamién nesti casu, ye la segunda vegada na que nos centramos nel entornu urbanu, dempués de facelo va venti años nel I Estudio Sociolingüístico del Conceyu de Xixón, lo que facilita les comparances nesti ámbitu.
#000006
Nesti resume que vien darréu van tratase, nun entamu, les distintes dimensiones (fóniques, léxiques y morfosintáutiques) que nos permiten evaluar la destreza llingüística n’asturianu pa siguir con dellos indicadores suxetivos, como los niveles d’alfabetización, la voluntá de reproducción interxeneracional, la escolarización, la politización del asturianu, el tratu institucional y el futuru llingüísticu del país.
#000007
Presentación del avance de resultaos del estudiu «Conocimientu del asturianu nos ámbitos urbanos»
#000008
El próximu martes, 28 de febreru, a les 12 h, nel llar de l’Academia de la Llingua Asturiana (c/ L’Águila, 10), va presentase’l resultáu d’un estudiu sociollingüísticu que toma como referencia’l conocimientu real del asturianu na población urbano de les 3 ciudaes más importantes d’Asturies: Uviéu, Xixón y Avilés.
#000009
Trátase d’una investigación complexa ya inédita, darréu que, más allá de la opinión de la xente, ta centrada nel análisis del nivel d’habilidá llingüística de la población adulto nos noyos urbanos más importantes d’Asturies. El gran interés de los resultaos ruempe, dende llueu, cola creyencia, enxamás demostrada, de que’l conocimientu del asturianu taba arrequexáu nos contestos más rurales y aisllaos d’Asturies. Les implicaciones del estudiu resulten evidentes a la hora de plantegar una política llingüística rigurosa, realista y axustada a la real situación sociollingüística de la nuesa comunidá.
#000010
Reedítase’l primer númberu de la coleición Testos de recoyida oral
#000012
El títulu Cuentos de tradición oral d’El Cuartu los Vaḷḷes, de Marta López Fernández, llegó a la so segunda edición el pasáu añu 2022. Esta obra, espublizada la primer vez en 2005, echó a andar la coleición na que Academia de la Llingua Asturiana quixo atropar la bayura de la lliteratura de tresmisión oral n’Asturies, Testos de recoyida oral.
#000013
Con esta reedición cúbrese la demanda d’esti númberu, escosáu dende va dellos años, y refuérzase la idea que s’espunxo na primer tirada, el trabayu recopilatoriu de campu ye ún de los que tien más continuidá nel tiempu dientro l’ámbitu investigador de la cultura asturiana, pero que siempre ye merecedor de mecanismos d’espardimientu y publicación. D’esta miente, cola reactivación de la coleición, tamién se quier facer un llamáu a qu’etnógrafos y recopiladores vean nestes publicaciones la reconocencia d’un llabor imprescindible pa la cultura y les llingües d’Asturies.
#000014
Llibrería Llingüística llega al so númberu 31
#000015
Llibrería Llingüística, una de les coleiciones con más percorríu de l’ALLA, llega al so númberu 31 con El sistema temporal en asturianoleonés: el habla de Somiedu, de Helmut Brammerts.
#000016
Col espublizamientu d’esta obra, l’Academia aprovecha pa facer un anovamientu nel diseñu y el formatu de la coleición cola fin de facer d’estos llibros ferramientes calidables y fáciles de remanar pa llectores ya investigadores.
#000017
N’El sistema temporal en asturianoleonés: el habla de Somiedu fai una aportación a la filoloxía asturiana seique más valiosa por ser un trabayu escritu en 1969, espeyando l’estáu de la llingua d’hai güei más de mediu sieglu y analizando fondamente los precedentes científicos de la dómina. L’autor realiza, nuna primer parte de la investigación, un informe críticu sobre l’usu de los tiempos verbales n’asturianu, a traviés de los estudios dialeutales del momentu. Darréu, adiéntrase y estudia’l sistema temporal de la fala de Somiedu valiéndose de les grabaciones magnetofóniques que fixo en dellos llugares del conceyu de Somiedu nel añu 1965. A lo cabero del trabayu, l’autor amiesta la trescripción de dalgunes d’elles, reproducíes facsimilarmente nesta edición, como amuesa de testos dialeutales d’esta zona del occidente d’Asturies.
#000019